Друга значајна „фешта” је одржана 1959. године и памти се као година када је са платоа некадашњег хотела „Славија”, који је срушен у разорном земљотресу 1979. године, Бокељску ноћ пратио Јосип Броз Тито. Приликом величанственог дочека тадашњег председника ФНРЈ град и околна брда „горели” су од светлости, јер су свуда биле упаљене свеће, на брдима, бедемима, мору и на сваком прозору. То је уједно и једина Бокељска ноћ одржана два пута у току године, јер је поновљена 6. септембра специјално за Тита. Према речима старих Которана, тада је у заливу била скоро цела флота Југословенске ратне морнарице, и то је била најблиставија Бокељска ноћ икад одржана.